*VEGA og Smash!BangPow! præsenterer:*

**Courtney Marie Andrews bliver hyldet af Ryan Adams og sammenlignet med Joni Mitchell**

*Country-darlingen Courtney Marie Andrews’ dybsindige lyrik har tiltrukket sig stor opmærksomhed og resulteret i utallige sammenligninger med Joni Mitchell. Den 12. april drager det amerikanske stjerneskud til Lille VEGA.*

Amerikanske Courtney Marie Andrews favner folk og country i sin musik, som er klassisk og følsom. På trods af singer/songwriterens unge alder har hun allerede udgivet seks album og været sanger og guitarist for næsten 40 artister, der spænder bredt fra Jimmy Eat World til Damian Jurado.

**Fænomenal sangskriver**

Det seneste album *Honest Life* er fuld af længselsfulde sange med tiltro til forandring pakket ind i historier om hverdagens hårde kampe. Med andre ord klassisk country-materiale, som bliver leveret med en blanding af akustisk og elektrisk guitar, fine klavertoner samt Andrews’ bløde og varme vokal.

The Telegraph belønnede pladen med fem ud af fem mulige stjerner og skrev bl.a. *”Andrews’s voice is pure and sweet with nuanced warbles and flutters and a little break on the top notes, bringing to mind the tremulous flow of Emmylou Harris with hints of Joni Mitchell’s worldly wisdom, while the poetic economy of her lyrics is right up there with such masters of the country vignette as Guy Clark and John Prine.”*

Som 16-årig rev Andrews sine rødder op fra Arizonas muld og drog på rejse gennem hele Amerika med sin musik. Her fangede flere prominente musikere det store potentiale, og i mange år siden da levede Andrews af at synge og spille i bands for andre musikere. Ryan Adams har bl.a. kaldt Andrews for en *”phenomenal songwriter”.*

**Fakta om koncerten:**

Courtney Marie Andrews (US)

Torsdag d. 12. april 2018 kl. 21.00

Lille VEGA, Enghavevej 40, 1674 København V

Billetpris 160 kr. + gebyr

Billetsalget starter fredag d. 17. november kl. 10.00 via vega.dk og Ticketmaster.